text: De "røde" slår igen: Overtager Løkkes fødehjem 
  14 maj 2011 kl. 09.33
  Klokken 10 lørdag formiddag blev Lars Løkke Rasmussens fødehjem i Vejle erobret af socialdemokrater og erklæret "rød".
  En noget speciel happening fandt sted lørdag formiddag i Skolegade 10.
  Socialdemokraterne lod en rød stormfane blafre fra altanen på tredje sal i Skolegade 10.
  Adressen er speciel, fordi vores statsminister blev født på  tredje sal til venstre i Skolegade 10 den 15. maj 1964.
  Det er Socialdemokraterne i Vejle med folketingsmedlem Karen Klint i spidsen, der står for begivenheden - og den sker oven i købet dagen før Lars Løkkes fødselsdag.
  Vestbyen i Vejle - hvor Skolegade ligger - er et traditionelt arbejderkvarter, hvor der er en stærk tradition for at stemme "rødt".
  Lejligheden beboes i dag af Giulio Paparone.
  Ønsket om at tage Skolegade 10 tilbage er ikke blevet mindre af fredagens forlig om efterløn og pensionsalder, men hele happening'en blev gennemført med et "glimt i øjet" - og der var faktisk også mulighed for at skrive en fødselsdagshilsen til statsministeren i forbindelse med "erobringen" af lejligheden.
  Se happeningen i TV SYD lørdag kl. 19.30, hvor også Venstre Eva Kjer Hansen kommenterer de "rødes" overtagelse af Lars Løkkes fødehjem.
  